आकर्ष ने कभी सोचा न था कि उसकी बीवी प्रियदर्शिनी इस तरह उसे छोड़कर अमीर शीश के साथ चली जाएगी
आकर्ष की हिम्मत नहीं हो रही थी कोई कड़ुआ सच पढ़ने की। काश! वो पहले समझ पाता कि प्रियदर्शिनी उसकी जिंदगी है।
अब ये कंफर्म हो गया था कि प्रियदर्शिनी अपने अमीर दोस्त शीश के साथ ही गई थी। अपने सार्टिफिकेट्स वगैरह की फाइल और जरूरी सामान लेकर। और एक लेटर छोड़कर, जिसे वो कुछ लाइंस के आगे पढ़ नहीं पाया था।
वो धम से सोफे में धंस गया और अपना चेहरा दोनों हाथों से ढक लिया। क्या सचमुच प्रियदर्शिनी उसे छोड़कर चली गई है? क्या सचमुच जिंदगी की कड़वी सच्चाइयों ने उनके बीच के प्यार को खत्म कर दिया है?
खत की शुरुआती लाइने थीं…
आकर्ष,
जिंदगी में कमियां उतनी बड़ी नहीं होतीं, जितना हम उन्हें बना लेते हैं। उसी तरह इंसान की परिस्थितियां उतनी खराब नहीं होतीं जितनी उसकी चिंताएं खराब कर देती हैं। मैंने तुमसे शादी सब कुछ जानते हुए अपनी खुशी से की थी, पर...
और इस ‘पर’ के आगे उससे पढ़ा नहीं गया। तो क्या उसे प्रियदर्शिनी के बिना ही जीना होगा। क्या वो उसके बिना जी सकेगा? क्यों आई थी प्रियदर्शिनी उसकी जिंदगी में जब यों जाना ही था? इतने दिनों से वो प्रियदर्शिनी और हद से ज्यादा अमीर शीश की बढ़ती दोस्ती देख कर इग्नोर कर रहा है, पर आज क्या वो सच सामने आ गया है जिसे उसका मन झुठलाना चाहता था?
आज उनकी मैरिज ऐनिवर्सरी है। कॉलेज के सारे दोस्त आने वाले हैं जो उनके प्यार के सफर के गवाह रहे हैं। क्या सोचेंगे वे? उसके सामने उस दिन की यादें चक्कर काटने लगीं।
सबने मिलकर प्रियदर्शिनी और आकर्ष को बीच में करके एक घेरा जैसा बना लिया था और कहानी सुनाने की तरह शुरू हो गए…
“सुना है, तुम लोग इंजीनियरिंग के एंट्रेंस की कोचिंग से साथ थे।” बात रवीना ने शुरू की, “तुम्हारा फर्स्ट क्रश था आकर्ष या…”
“हाय, हमने प्रियदर्शिनी का तुम पर क्रश देखा।” रीना मुस्कुराई।
“और हमने आकर्ष की झील सी आंखों में डूब-डूब कर प्रियदर्शिनी के लिए प्यार पढ़ा।” सुकेश बड़ी अदा के साथ नाटकीय अंदाज में बोला।
“और वह भी इतनी मेहनत करके, क्योंकि हम जो पढ़ना चाहते थे वह ये पढ़ने देना नहीं चाहता था।” अनवर ने भी उसी नाटकीयता के साथ जोड़ा।
“और हमने इतनी शिद्दत से प्रियदर्शिनी का साथ दिया।” नीता प्रियदर्शिनी के कंधों को पीछे से दबोचते हुए चंचलता से मुस्कुराई, “सालों लगा दिए इसे समझाने में कि अगर आकर्ष कुछ नहीं कहता तो तुम ही कह दो।”
“हां, अपने कितने नोट्स छोड़कर, पढ़ाई छोड़कर इस बावली को समझाया कि प्यार किया नहीं जाता हो जाता है”
“अब तुझे प्यार हो ही गया है तो उसका इजहार कर!”
“लड़की होने का गुरुर छोड़ कि प्रपोज लड़के को ही करना चाहिए।” लड़कियां एक-एक कर बोल रहीं थीं।
“और हमने कितना समझाया कि जब प्रियदर्शिनी प्रपोज करे तो अपनी गरीबी का रोना लेकर न बैठ जाए। तुरंत ‘हां’ कर दे,” संदेश ने आंखें मटकाईं।
“हाय, मगर इन हीरो-हीरोइन की लाइफ में हमें एक्स्ट्रा बनना भी नसीब हुआ। दोनों ने प्रपोज किया और एक्सेप्ट भी इस ढंग से किया कि किसी और के बीच में पड़ने की कोई गुंजाइश ही नहीं रही।”
“होश में आ जाओ प्रियदर्शिनी, मैं तुम्हारे बिना जी नहीं सकता!” सबने साथ मिलकर इस अंतिम वाक्य से नाटकीयता का ऐसा तड़का लगाया कि सब हंसते-हंसते लोटपोट हो गए।
तभी अंकिता ने एंट्री मारी। “ये मैं क्या सुन रही हूं। ये तो बहुत नाइंसाफी है। मैं बस दो दिन के लिए घर गई और आकर्ष और प्रियदर्शिनी ने प्रपोज भी कर दिया, एक्सेप्ट भी कर लिया, सबको पता भी चल गया? हाय री किस्मत!”
फिर एक हाथ प्रियदर्शिनी और एक हाथ आकर्ष के कंधे पर रखकर नकली गुस्से से बोली, “मैं कुछ नहीं जानती, मुझे वो सीन रिजेनुएट करके दिखाओ।”
रात में प्रियदर्शिनी और आकर्ष अपनी फेवरेट जगह पर मिले। आकर्ष के चेहरे पर तनाव साफ था। आखिर प्रियदर्शिनी ही आगे बढ़ी और उसके गले में बांहें डाल दीं। “वो देखो, चांद कितना खूबसूरत लग रहा है और तुम हो कि सड़ू सा मुंह बनाए बैठे हो।”
आकर्ष को हंसी आ गई, “सड़ू! तुम भी कैसे कैसे शब्दों का आविष्कार करती हो।”
“बस, मैं जिंदगीभर ऐसे ही शब्दों का आविष्कार करके तुम्हें हंसाती रहना चाहती हूं।” प्रियदर्शिनी मुस्कुरा उठी पर आकर्ष और गंभीर हो गया।
“ज़िंदगी हमारी ये रात की टहल नहीं है प्रियदर्शिनी। ये ठीक है कि मैं तुम्हारे करेंट लगने पर बेहोश हो जाने पर बहुत डर गया था और वो सब बोल गया जो मैंने पिछले चार सालों से मन में दबा कर रखा था… पर प्रियदर्शिनी, मुझे अब भी ये सब ठीक नहीं लग रहा है।
तुमने जीवन में दिक्कतों का स्वाद तक नहीं चखा है, जबकि मेरे घर में गिनाई न जा सकने वाली दिक्कते हैं। यही नहीं, तुम्हारा रहन-सहन भी बिल्कुल अलग है। सच्चाई बहुत कड़वी होती है। अभी भी सोच लो।”
“प्यार करने वाले सोचा नहीं करते,” प्रियदर्शिनी ने कुछ ऐसे रोमांटिक अंदाज में कहा कि आकर्ष से सिर हिलाने के अलावा कुछ किया नहीं गया।
शादी के कुछ समय तक तो सब ठीक रहा। प्रियदर्शिनी ने आकर्ष की गरीबी और आकर्ष के परिवार ने प्रियदर्शिनी के रहन-सहन को अपना लिया। पर धीरे-धीरे वो सच होने लगा जिसकी चिंता आकर्ष को शुरू से थी। प्रियदर्शिनी कसमसाने लगी थी। कुछ अनमनी रहने लगी थी और…
लेकिन खत को पूरा तो पढ़ना ही होगा। आकर्ष की हिम्मत नहीं हो रही थी कोई कड़वा सच पढ़ने की। काश! वो पहले समझ पाता कि प्रियदर्शिनी उसकी जिंदगी है। काश! वो पहले खुलकर बात कर पाता…
भारी मन से ही सही उसने खत आगे पढ़ना शुरू किया, पर ये क्या? आगे पढ़ा तो एक सांस में पढ़ता ही गया। उसमें बस प्यार और हिदायतें थीं। बिना ‘हीनभावना’ शब्द का इतेमाल किए उसे उसकी ‘हीनता’ से निकलने की सलाह दी गई थी। अपने प्यार का तरह तरह से यकीन दिलाया गया था और अंतिम वाक्य पढ़कर तो आकर्ष फूटकर रो पड़ा।
“मैं अब तक अपनी पूरी सैलरी जोड़ती आई हूं और तुम्हारी हक से खर्च करती आई हूं। शीश के साथ तुम्हारे लिए एक सरप्राइज लेने जा रही हूं। अगर मुझसे प्यार करते हो तो अपनी फिल्मी खुद्दारी को टांग न अड़ाने देना। मेरा गिफ्ट ले लेना। क्योंकि जैसे तुम्हारे पैसों पर मेरा हक है वैसे ही मेरे पैसों पर तुम्हारा भी हक है।
तभी दरवाजा खटका और आकर्ष उसकी ओर झपटा। उसने एक्साइटेड प्रियदर्शिनी को अंदर आते खुशी से निहाल होते हुए देखा। आते ही प्रियदर्शिनी ने डक्यूमेंट्स की फाइल खोल दी। “घर? इतना बड़ा फैसला अकेले..” आकर्ष के चेहरे पर से फिर खुशी गायब हो गई।
“अकेले नहीं…” प्रियदर्शिनी उसकी मां और बहन की ओर देखकर मुस्कुराई। “घर पसंद करना औरतों का काम है और इसमें हम तीनों शामिल थे। सरप्राइज तो बस तुम्हारे लिए था।
“लेकिन इतना मंहगा फ्लैट?”
“हाफ पेमेंट हुआ है मेरी बचत से। बाकी ईएमआई मिलकर दे लेंगे,” प्रियदर्शिनी बेफिक्री से मुस्कुराई। “तुमने खत पढ़ लिया है न?”
“हां, तुम भी न कैसे शब्दों का आविष्कार करती रहती हो ‘फिल्मी खुद्दारी!’ तो चलो हम दूसरी तरह से फिल्मी हो जाते हैं,” कहते हुए उसने सबके सामने ही प्रियदर्शिनी को बांहों में भर लिया।
- भावना प्रकाश 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें